คลังยาหอมธปท.จัดการแบงก์ลดค่าธรรมเนียม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คลังสั่ง ธปท.ตรวจค่าธรรมเนียมธนาคารพาณิชย์เอาเปรียบลูกค้า
นายกรณ์ จาติกวณิช รมว.คลัง เปิดเผยว่า รายได้ที่ไม่เป็นดอกเบี้ยของธนาคารมีการขยายตัวที่สูงมาก สูงกว่าธนาคารในภูมิภาคเอเชียทุกประเภท แสดงให้เห็นความสำเร็จของการดำเนินการของธนาคารที่มีธุรกรรมด้านอื่นนอกจากการปล่อยกู้ ไม่ว่าจะเป็นธุรกรรมด้านตลาดทุน ธุรกรรมประกันภัย ประกันชีวิต หรือการออกบัตรเครดิต ปล่อยกู้ผ่านบัตรเครดิต เป็นเรื่องที่ต้องสนับสนุน เพราะจะเพิ่มความแข็งแกร่งให้กับธนาคาร 
ทั้งนี้ จะเห็นว่าปีที่ผ่านมาสินเชื่อของธนาคารลดลง แต่รายได้ที่ไม่ใช่ดอกเบี้ยเพิ่มขึ้น เป็นที่จับตาของนักลงทุนต่างประเทศที่สถาบันการเงินของไทยประสบความสำเร็จในด้านนี้
อย่างไรก็ตาม ได้ให้ธนาคารแห่งประเทศไทย (ธปท.) ไปดูเรื่องระดับการแข่งขันธนาคารพาณิชย์ของไทยมีไม่มากเพียงพอ ทำให้กังวลไม่ได้ว่าภายใต้ภาวะแข่งขันกระจุกตัว อำนาจทางการตลาดที่มีสูง และได้ขอให้ ธปท.ติดตามดูรายได้ที่เพิ่มมากขึ้นของธนาคารพาณิชย์ว่ามีการใช้อำนาจทางการตลาดทำให้ผู้บริโภคเสียผลประโยชน์หรือไม่
“เป็นหน้าที่ของ ธปท.ที่ต้องเข้าไปดูเรื่องนี้อยู่ แต่เมื่อคลังเห็นว่ารายได้ที่ไม่ใช่ดอกเบี้ยของธนาคารพาณิชย์สูงมากอย่างนี้ ก็อยากให้ ธปท.ที่เป็นหน่วยงานกำกับดูแลวิเคราะห์ดูในเชิงลึกว่าค่าธรรมเนียมที่สูงขึ้นทำให้ผู้บริโภคเสียเปรียบหรือไม่” นายกรณ์ กล่าว
ผลจากกรณีที่ ธปท.มอบหมายให้สถาบันวิจัยเพื่อการพัฒนาประเทศไทย (ทีดีอาร์ไอ) ศึกษาการประเมินการแข่งขันในบริการโอนเงินเข้าบัญชีระหว่างธนาคาร(Bulk PaymentCredit Transfer) และบริการฝาก ถอน โอนเงินผ่านเครื่องเอทีเอ็ม โดยทีดีอาร์ไอระบุว่า โครงสร้างค่าธรรมเนียมบริการทางการเงินของธนาคารพาณิชย์มีลักษณะบิดเบือนไม่สอดคล้องกับต้นทุนที่แท้จริง ส่งผลให้ค่าธรรมเนียมสูงเกินความเป็นจริง